ธปท.กดดัน ปรับปรุงทั้งคู่ กรณีโกงสจล.
ธปท.เชื่อกรณี สจล. ไม่ทำคนตื่นถอนเงิน ย้ำต้องปรับปรุงทั้งฝ่ายแบงก์และสถาบันการศึกษา
6 ก.พ. 2558

ธปท.เชื่อกรณี สจล. ไม่ทำคนตื่นถอนเงิน ย้ำต้องปรับปรุงทั้งฝ่ายแบงก์และสถาบันการศึกษา
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า กรณีปัญหาการทุจริตเงินฝากในสถาบันเทคโนโลยีพระจอมเกล้าเจ้าคุณทหารลาดกระบัง (สจล.) ทำให้ทั้งอุตสาหกรรมหรือทั้งระบบธนาคารตื่นตัวมากขึ้นในการดูแลเงินให้รัดกุม ซึ่งก็ควรต้องปรับปรุงดูแลผู้บริโภคหรือผู้ฝากเงินอย่างต่อเนื่อง ยอมรับว่าอาจจะต้องปรับปรุงระบบงานภายในเฉพาะจุดต่างๆ ของธนาคารพาณิชย์บ้าง เพื่อดูแลพนักงานไม่ให้ฉวยโอกาสหรือทุจริตต่อลูกค้า ให้พนักงานทำตามกฎเกณฑ์ และไม่สร้างความเสียหายขึ้นอีก 
ทั้งนี้ ธปท.ได้สั่งการให้ทุกแบงก์จัดการระบบการฝากถอนเงินให้ดีขึ้น และทุกแบงก์ก็ได้เร่งกำชับตรวจตราให้เข้มขึ้น ส่วนแบงก์ที่ต้องการปรับปรุงก็ได้ให้ดำเนินการแล้ว ระบบภายในของธนาคารเองก็ต้องจัดระบบติดตาม มีการบังคับใช้อย่างจริงจังในการดูแลภายใน เพราะหากเกิดเรื่องแบบนี้ขึ้นก็กระทบชื่อเสียงธนาคารเอง หากปัญหาเกิดจากคนก็ต้องมีการออกกฎแซงก์ชั่นและฝึกอบรม เพื่อสร้างวัฒนธรรมที่ดีในองค์กร
ขณะเดียวกัน ผู้ว่าการ ธปท. ยังย้ำให้ทางสถาบันการศึกษาต้องปรับปรุงระบบการทำบัญชีและระบบการเงินให้ดีขึ้นด้วย เพราะในกรณีดังกล่าวเปรียบเสมือนได้กับการเต้นแทงโก้ คือ ต้องไปด้วยกันทั้งสองฝ่าย 
“ในอีกด้านจากประสบการณ์ที่ไปดูเงินในมหาวิทยาลัยมาบ้างนั้น ผมว่าเป็นเหมือนการเต้นแทงโก้ ที่ต้องใช้คน 2 คนเต้น เต้นคนเดียวไม่ได้ ซึ่งการเงินของธุรกิจที่ไม่หวังกำไรอย่างมหาวิทยาลัย บางทีการทำบัญชีอาจจะไม่ละเอียดทั่วถึง เป็นช่องให้คนทุจริตฉวยโอกาส สันนิษฐานว่าปัญหาของ สจล.ก็มีจุดอ่อนด้วย ปัญหานี้เหมือนเกิดจากทั้งสองด้าน ซึ่งต้องปรับปรุงแก้ไขต่อไป” ผู้ว่าการ ธปท. กล่าว 
อย่างไรก็ตาม เชื่อว่ากรณี สจล.จะไม่กระทบความเชื่อมั่นของผู้ฝากเงิน จนทำให้เกิดการแห่ไปถอนเงินจากธนาคารพาณิชย์ เพราะเชื่อมั่นว่าระบบการดูแลเงินฝากในปัจจุบันดีอยู่แล้ว